Dobson draai nie doekies omDie Stormers-afrigter John Dobson. Foto: Twitter. Die Stormers wil wedstryde wat op ŉ mespunt gebalanseer is, wen. Met ander woorde, hulle sal ŉ Sebastian Cancelliere vroegtydig in sy spore wil stuit voordat hy in die doodsnikke die wendrie vir sy span kan druk. Die Glasgow Warriors het die afgelope Sondag die Kapenaars met 24 – 17 op die Scotstoun-stadion geklop nadat hul Argentynse vleuel in die 78ste minuut die pap dik aangemaak het. John Dobson (Stormers-afrigter) het ná afloop van die wedstryd nie doekies omgedraai nie: Die Kapenaars sal moet toesien dat ŉ soortgelyke doodsnik-tragedie nie weer gebeur nie. “As ons ŉ mededingende span in hierdie toernooi wil wees, sal ons hierdie tipe wedstryde moet wen. Ons kom gereeld baie naby [om te wen] maar ons sukkel om die knoop deur te hak,” het die Kaapse hoofafrigter gesê. Hy was ook beïndruk met die Warriors se spel. Sedert Franco Smith hom in Glasgow gevestig het, is die Skotte dorings op die aanval en hulle het nou ses wedstryde op ŉ streep gewen. “Ons weet dat hulle blitsig op die aanval is en hulle het ons verdedigers laat bontstaan. Daarteenoor het ons as ŉ span nie ons geleenthede behoorlik aangegryp nie. Dit was ŉ swak vertoning teen goeie teenstanders.” Die Stormers speel hierdie Sondag teen London Irish in ŉ Kampioenebeker-wedstryd.